LV Eiropas Savienības Oficiālais Vēstnesis C 286/7

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 286/04

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GOZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“NOCCIOLA DI GIFFONI”

EK Nr.: IT-PGI-0217-0999-15.05.2012

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi

—  Produkta nosaukums — ☒ Produkta apraksts —  Ģeogrāfiskais apgabals — ☒ Izcelsmes apliecinājums — ☒ Ražošanas metode —  Saikne — ☒ Marķējums —  Valsts prasības —  Cita

2. Grozījuma veids

— ☒ Grozījumi vienotajā dokumentā vai kopsavilkuma lapā —  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

3.1. Produkta apraksts

— Grozīts produkta specifikācijas 1. pants. Ar jauno formulējumu precizēts, ka nosaukums attiecas arī uz lobītiem lazdu riekstu kodoliem un kaltētiem (čaulās un bez čaulām) lazdu riekstu kodoliem ar atdalītu miziņu. Ir paskaidrots, ka nosaukums “Nocciola di Giffoni” ir piemērojams arī lobītiem riekstiem. Šis aspekts pašreiz spēkā esošajā specifikācijā nav skaidri norādīts, kaut arī tās 7. pantā paredzēti īpaši noteikumi lobīta produkta iepakošanai. Kaltētu un no miziņām atbrīvotu lazdu riekstu kodolu ieviešanu pamato tirgus prasības: saldumu ražošanas nozarei šī produkcija vajadzīga lietošanai gatavā veidā. Kaltēšana ne tikai pastiprina lazdu riekstu garšu, bet arī ļauj atdalīt perispermu un līdz ar to nomizot riekstu kodolus pēc to izlobīšanas. Tā kā miziņas viegla atdalīšanās ir raksturīga “Nocciola di Giffoni” īpašība, nozares dalībnieki prasa, lai šie rieksti būtu kaltēti (čaulās vai bez čaulām).

— Produkta specifikācijas 6. pantā aprakstīts, kādām jābūt “Nocciola di Giffoni” tirdzniecības īpašībām gadījumos, kuros atļauta reģistrētā nosaukuma izmantošana pēc iepriekš minēto grozījumu izdarīšanas.

— Norādīts, ka riekstu kodolus, kuru izmērs kalibrējot ir mazāks par 13 mm un kuri iegūti pēc to izlobīšanas no čaulas, kura nav mazāka par 18 mm, var izmantot vienīgi tādu salikta sastāva, apstrādātu vai pārstrādātu produktu gatavošanai, attiecībā uz kuriem netiek prasīts, lai riekstu kodoli būtu veseli.

— Norādīts arī, ka miziņas atdalāmības pakāpe atbilst pārbaudāmā parauga vidējam rādītājam.

3.2. Izcelsmes apliecinājums

— Grozīts 5. pants. Norāde par reģistra kārtošanu un iesniegšanu ražošanas apgabala pašvaldībām ir aizstāta ar precīzāku noteikumu, ar kuru paredz tādu reģistru, kurā uzskaitīti visi ražotāji un visas lazdu birzis, kuras atvēlētas “Nocciola di Giffoni” audzēšanai. Tā vietā, lai šādu reģistru turētu pašvaldībās, to kārto un atjaunina pārbaudes struktūra, pamatojoties uz spēkā esošajiem noteikumiem un ievērojot produkta specifikāciju. Tātad produkta specifikācijā norādītas atsauces uz pārbaudes struktūru.

3.3. Ražošanas metode

— Specifikācijas 4. pantā iekļautas divas jaunas daļas. Pirmajā daļā paredzēta dažu tādu lazdu biržu iekļaušana, kurās stādījumu atstarpes ir mazākas, stādījumu biezībai nepārsniedzot 2 000 lazdu uz hektāru, ja vien šie zemes gabali ir izvietoti uz terasēm vai atrodas nogāzēs, kuru slīpums pārsniedz 15 %. Šajos apvidos, kas jau atrodas ģeogrāfiskajā apgabalā, lazdu kultūrai ir arī liela nozīme augsnes aizsargāšanā un saglabāšanā, un stādījumu lielo biezību, kāda faktiski vērojama apvidos ar slīpākām nogāzēm, noteikuši faktori, kuri saistīti ar augsnes aizsardzību un saglabāšanu, ko gadsimtu gaitā veicinājis cilvēks, stādot augļkokus lielākā biezībā. Otrajā daļā paredzēts, ka stādījumu maksimālā biezība 1 800 krūmu uz hektāru var būt tikai tādās lazdu birzīs, kas ierīkotas pirms nosaukuma “Nocciola di Giffoni” reģistrēšanas. Šajos stādījumos augļkoki jau sasnieguši dzīvescikla beigas, un tāpēc tiem pagaidu kārtā atļauta lielāka biezība uz hektāru, jo pielāgošanās vispārīgajiem noteikumiem tajos notiek gluži dabiski, šiem kokveida krūmiem atmirstot.

3.4. Marķējums

— Specifikācijas 7. pantā turpmāk paredzēts: lai nodrošinātu produkta izsekojamību, šos lazdu riekstus vairumā un piemērotā tarā drīkst tirgot vienīgi posmā, kurā lauksaimnieciskais ražotājs vai kooperatīvie savākšanas centri pārdod tos pirmpircējam – apstrādes un/vai iepakošanas centra īpašniekam.

— Produkta specifikācijas 8. pantā norādīts, ka šo produktu izlobītu drīkst iesaiņot vai nu neapstrādātu, vai arī kaltētu un mizotu tā, kā izklāstīts šā grozījumu pieteikuma 1. punktā “Produkta apraksts”.

— Grozīts nosaukuma logotips, svītrojot Eiropas Savienības grafiskā simbola nepiemēroto lietošanu logotipa iekšienē.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“NOCCIOLA DI GIFFONI”

EK Nr.: IT-PGI-0217-0999-15.05.2012

AĢIN ( X ) ACVN ( )

1. Nosaukums

“Nocciola di Giffoni”

2. Dalībvalsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

Ar norādi “Nocciola di Giffoni” apzīmē vienīgi šķirnei “Tonda di Giffoni” atbilstošā biotipa lazdu augļus, kas izaudzēti 4. punktā noteiktajā ģeogrāfiskajā apgabalā.

Produktam “Nocciola di Giffoni” jābūt ar šādām tirdzniecības īpašībām.

— Veseli rieksti čaulā: plantācijās novākti lazdu rieksti, kas ir attīrīti un apstrādāti tādā veidā, lai atdalītu svešķermeņus un tukšus riekstus, ja vajadzīgs, arī nosusināti ilgstošas uzglabāšanas nodrošināšanai.

— Lazdu riekstu kodoli: no čaulām atbrīvoti lazdu rieksti, bet ar pilnībā saglabājušos perispermu.

Abu šo kategoriju riekstus var kaltēt, lai no kodoliem varētu atdalīt perispermu un pastiprināt kodolu aromātu un organoleptiskās īpašības.

Tātad produktam “Nocciola di Giffoni” var būt šādi veidi:

— veseli lazdu rieksti čaulā,

— veseli kaltēti lazdu rieksti čaulā,

— lazdu riekstu kodoli,

— kaltēti un mizoti lazdu riekstu kodoli.

Produktu “Nocciola di Giffoni” laižot apgrozībā, tam jābūt ar šādām īpašībām –

rieksta forma: lodveida;

rieksta lielums: vidējs, kalibrējot ne mazāks par 18 mm;

čaula: vidēja biezuma (1,11–1,25 mm), samērā košā lazdu riekstu krāsā ar tumšāku kastaņkrāsas dzīslojumu;

kodols: lodveida, retumis ar šķiedrām, kalibrējot nav mazāks par 13 mm; kodolus, kuri kalibrējot ir mazāki par 13 mm, kuri ir izlobīti no čaulām un kuru riekstu forma un lielums atbilst šā punkta prasībām, nevar izmantot piedāvāšanai patērētājam, bet var izmantot salikta sastāva, apstrādātu vai pārstrādātu produktu gatavošanai, attiecībā uz kuriem netiek prasīts, lai riekstu kodoli būtu veseli;

miziņas atdalāmība: ļoti laba, ne zemāka par 85 % (atbilst pārbaudāmā parauga vidējam rādītājam);

kodola masa: baltā krāsā, saturīga un aromātiska;

iznākums pēc čaulas nolobīšanas: ne zemāks par 43 %;

kodola relatīvais mitrums pēc nosusināšanas: ne augstāks par 6 %.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

“Nocciola di Giffoni” audzēšanas un novākšanas darbībām jānoris ražošanas ģeogrāfiskajā apgabalā. Uzreiz pēc novākšanas veic šķirošanu, lai attīrītu no zemes paliekām, olīšiem un citiem svešķermeņiem; pēc tam riekstus nosusina.

3.6. Īpaši noteikumi griešanai, rīvēšanai, iepakošanai u. c.

Produkta iepakošanā ievēro šādu kārtību –

a) ja produkts ir ar čaulu: audekla maisos un/vai citā piemērotā materiālā;

b) ja produkts vai nu vienīgi izlobīts no čaulas, vai arī izlobīts no čaulas, kaltēts un mizots: papīra vai audekla maisos, kartona vai cita piemērota materiāla kārbās.

3.7. Īpaši noteikumi marķēšanai

Uz iepakojuma ar vienāda lieluma drukātiem burtiem jānorāda nosaukums “Nocciola di Giffoni”, kuram līdzās jābūt norādei “Indicazione Geografica Protetta” (aizsargāta ģeogrāfiskās izcelsmes norāde) un/vai Eiropas Savienības simbols.

Marķējumā jāizmanto šīs aizsargātās ģeogrāfiskās izcelsmes norādes logotips.

4. Precīza ģeogrāfiskā apgabala definīcija

Ražošanas apgabals daļēji ietver Salerno provinces teritoriju un aptver šādu pašvaldību teritoriju: Giffoni Valle Piana, Giffoni Sei Casali, San Cipriano Picentino, Fisciano, Calvanico, Castiglione del Genovesi un Montecorvino Rovella, kā arī ietver vidēji augstu vai augstu pauguru apvidus šādu pašvaldību teritorijā: Baronissi, Montecorvino Pugliano, Olevano Sul Tusciano, San Mango Piemonte un Acerno.

5. Saikne ar ģeogrāfisko apgabalu

5.1. Ģeogrāfiskā apgabala specifika

“Nocciola di Giffoni” kultūrai atvēlētā pašvaldību teritorija kopumā veido nepārtrauktu platību vidēji augstu vai augstu pauguru apvidos, kur lazdas ir visplašāk izplatītā kultūrā audzētā suga. Picentino un Irno ielejā augošās lazdas pieder pie šķirnes “Tonda di Giffoni”, kuras augšanai šajā apgabalā ir vispiemērotākie augsnes un klimatiskie apstākļi.

Klimatiskie apstākļi un augšņu ģeoloģiskās īpašības ir saistītas ar Picentini kalnu masīva klātieni ar dažiem tādiem augstākiem reljefa veidojumiem kā Monte Polveracchio, Acellica un Monte Mai. Augsnes vulkāniskā izcelsme nodrošina tai ļoti labu auglību, nodrošinot augiem barības vielas. Klimata ziņā apgabalam raksturīgs pietiekami liels nokrišņu daudzums (vairāk nekā 1 000 mm gadā), kuri izkrīt galvenokārt rudenī un pavasarī un kuru ir pietiekami, lai lazdas varētu audzēt bez apūdeņošanas. Minimālā temperatūra ziemā reti kad noslīd zem nulles, bet vasarā jūras vēji dara klimatu mērenāku, un temperatūra parasti ir zemāka par 30 grādiem. Klimata maigumam ziemas mēnešos ir liela nozīme, jo vārīgais lazdu ziedēšanas posms ir tieši šajā periodā.

5.2. Produkta specifika

“Nocciola di Giffoni” ir augļi, kas izaudzēti no lazdas, kura pieder pie vietējās “Tonda di Giffoni” šķirnes, kas laika gaitā kļuva par raksturīgu iezīmi, kura piemīt visai Picentino un Irno ielejas lazdu kultūrai. “Nocciola di Giffoni” izceļas ar plānu un pēc kaltēšanas viegli atdalāmu perispermu. Šīs raksturīgās īpašības dēļ “Nocciola di Giffoni” ir sevišķi iecienīts produkts Kampānijas saldumu rūpniecībā.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Par to, ka “Nocciola di Giffoni” ir augstu vērtēts produkts ne tikai tā ražošanas apgabalā, bet arī visā pārējā Itālijā un ārvalstīs, liecina vēsturiski avoti, kuros tas aprakstīts kā produkts, kam ir cieša saikne ar vidi, jo tas izaudzēts no vietējās šķirnes. Picentino un Irno ielejā audzētajai šķirnei “Tonda di Giffoni” ir tādas sevišķas īpašības, kuru dēļ produkts “Nocciola di Giffoni” jau izsenis tiek augstu vērtēts tirgū, kas to atzīst par produktu, par kuru maksājama augstāka cena nekā tā, kādu maksā par pārējo lazdu riekstu produkciju.

XX gadsimtā šī kultūra izplatījās tiešā saistībā ar lielo pieprasījumu no saldumu rūpniecības puses, kas augstu vērtēja “Nocciola di Giffoni”, jo šo riekstu kodoli bija viegli nomizojami, pateicoties plānajai perispermai. Arī šodien “Nocciola di Giffoni” apmierina lielo pārstrādes rūpniecības pieprasījumu, kura to izmanto kā izejvielu izsmalcinātu konditorejas izstrādājumu ražošanai.

Audzējot “Nocciola di Giffoni” šajā apgabalā, to raksturīgās īpašības izpaužas visizteiktāk, kā to jau XVIII gadsimta beigās atzīmēja Salerno vēsturnieks Vincenzo De Caro, kas, aprakstīdams šīs kultūras attīstību Giffoni apgabalā, vērsa uzmanību uz lazdu kultūrai atvēlēto zemes gabalu augsnes lielo auglības potenciālu. Picentini kalnāja un Irno ielejas teritorija ir arī dabiski piemērota lazdu audzēšanai, jo šis augs apgabalā vienmēr audzis savvaļā. Turklāt vulkāniskās izcelsmes augsne ir ļoti auglīga, sniedzot labus apstākļus lazdu augšanai; līdz ar to “Nocciola di Giffoni” kvalitātes īpašības veido ražošanas apgabalam raksturīgo vides un dabas faktoru un cilvēkfaktoru apvienojums.

Atsauce uz specifikācijas publikāciju

(Regulas (EK) Nr. 510/2006 5. panta 7. punkts (4))

Valdība ir uzsākusi valsts iebildumu procedūru, AĢIN “Nocciola di Giffoni” atzīšanas pieteikumu 2012. gada 29. martā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 75. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.

(4) Skat. 2. atsauci.